HU Az Európai Unió Hivatalos Lapja L 166/90

A BIZOTTSÁG VÉGREHAJTÁSI HATÁROZATA

(2012. június 25.)

a 66/401/EGK, a 66/402/EGK, a 2002/54/EK, a 2002/55/EK és a 2002/57/EK irányelv szerinti ideiglenes kísérletnek az elit vetőmag és az elit vetőmagot megelőző generációkból származó nemesített vetőmag hatósági felügyelet mellett zajló szántóföldi ellenőrzése tekintetében történő szervezéséről

(az értesítés a C(2012) 4169. számú dokumentummal történt)

(EGT-vonatkozású szöveg)

(2012/340/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és különösen annak 13a. cikkére,

tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (2) és különösen annak 13a. cikkére,

tekintettel a répavetőmag forgalmazásáról szóló, 2002. június 13-i 2002/54/EK tanácsi irányelvre (3) és különösen annak 19. cikkére,

tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (4) és különösen annak 33. cikkére,

tekintettel az olaj- és rostnövények vetőmagjának forgalmazásáról szóló, 2002. június 13-i 2002/57/EK tanácsi irányelvre (5) és különösen annak 16. cikkére,

mivel:

(1) A termés hivatalos szántóföldi ellenőrzése az elit vetőmag és az elit vetőmagot megelőző generációkból származó nemesített vetőmag minősítési feltétele. A minősített vetőmagra vonatkozóan azonban nemrég bevezették a hivatalos szántóföldi ellenőrzés és a hatósági felügyelet mellett zajló szántóföldi ellenőrzés közötti választás lehetőségét.

(2) A hivatalos szántóföldi ellenőrzés és a hatósági felügyelet mellett zajló szántóföldi ellenőrzés közötti választás lehetőségének biztosítása az érintett elit vetőmag és az elit vetőmagot megelőző generációkból származó nemesített vetőmag tekintetében a hivatalos szántóföldi ellenőrzést igénylő, kedvezőbb alternatívát kínálhat. Ezen alternatívát ideiglenes kísérlettel kell vizsgálni.

(3) A hatósági felügyelet mellett a minősített vetőmagra vonatkozóan végzett szántóföldi ellenőrzések során nyert tapasztalatokat figyelembe véve, indokolt a kísérleteket ugyanazon rendelkezések alkalmazásával végezni, mint amelyeket a minősített vetőmagra alkalmaznak, annak megállapításához, hogy az említett rendelkezések megfelelőek-e az elit vetőmag és az elit vetőmagot megelőző generációkból származó nemesített vetőmag vonatkozásában.

(4) A kísérletben részt vevő tagállamok számára mentességet kell biztosítani a 66/401/EGK, a 66/402/EGK, a 2002/54/EK, a 2002/55/EK, valamint a 2002/57/EK irányelvben a hivatalos szántóföldi ellenőrzésekre vonatkozóan előírt kötelezettségek alól.

(5) A kísérletben részt vevő tagállamoknak évente jelentést kell tenniük.

(6) Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,

ELFOGADTA EZT A HATÁROZATOT:

1. cikk

Tárgy

Uniós szintű ideiglenes kísérlet megszervezésére kerül sor az elit vetőmag és az elit vetőmagot megelőző generációkból származó nemesített vetőmag minősítésének vonatkozásában annak megállapítása céljából, hogy a 2. és 3. cikknek megfelelően végzett, a hivatalos szántóföldi ellenőrzés és a hatósági felügyelet mellett zajló szántóföldi ellenőrzés közötti választás lehetősége kedvezőbb alternatívát kínálhat-e a hivatalos szántóföldi ellenőrzésekre, és hogy ugyanazon rendelkezések, amelyeket a minősített vetőmag minősítésére alkalmaznak, megfelelőek-e az elit vetőmag és az elit vetőmagot megelőző generációkból származó nemesített vetőmag vonatkozásában.

Az említett kísérlet célja annak eldöntése, hogy az elit vetőmag és az elit vetőmagot megelőző generációkból származó nemesített vetőmag tekintetében a hivatalos szántóföldi ellenőrzések követelménye helyettesíthető-e más hivatalos szántóföldi ellenőrzési, illetve hatósági felügyelet mellett végzett szántóföldi ellenőrzési követelménnyel az alábbi rendelkezések tekintetében.

a) a 66/401/EGK irányelv 2. cikke (1) bekezdésének B. 1. d) pontja és 14a. cikke a) pontja, valamint I. mellékletének 6. pontja;

b) a 66/402/EGK irányelv 2. cikke (1) bekezdésének C. d) pontja, 2. cikke (1) bekezdésének Ca. c) pontja, 2. cikke (1) bekezdésének D. 1. d) pontja, 2. cikke (1) bekezdésének D. 2. b) pontja, 2. cikke (1) bekezdésének D. 3. c) pontja, 14a. cikke a) pontja, valamint I. mellékletének 7. pontja;

c) a 2002/54/EK irányelv 2. cikke (1) bekezdésének c) iv. pontja és 21. cikkének a) pontja, valamint I. melléklete A. részének 4. pontja;

d) a 2002/55/EK irányelv 2. cikke (1) bekezdésének c) iv. pontja és 35. cikkének a) pontja, valamint I. mellékletének 2. pontja;

e) a 2002/57/EK irányelv 2. cikke (1) bekezdésének c) iv. pontja, 2. cikke (1) bekezdésének d) 1. ii. pontja, 2. cikke (1) bekezdésének d) 2. iii. pontja és 18. cikkének a) pontja, valamint I. mellékletének 5. pontja.

2. cikk

Hatósági felügyelet mellett zajló ellenőrzéseket végző ellenőrök

A részt vevő tagállamok biztosítják, hogy a hatósági felügyelet mellett zajló ellenőrzéseket végző ellenőrök megfeleljenek az alábbi feltételeknek:

a) rendelkeznek a szükséges műszaki képesítéssel;

b) az ellenőrzésekből személyes hasznuk nem származik;

c) rendelkeznek az érintett tagállam vetőmag-minősítő hatósága által kiadott hatósági engedéllyel arra vonatkozóan, hogy hatósági felügyelet mellett zajló ellenőrzéseket hajtsanak végre; az engedély tartalmazza az ellenőrök eskütételét vagy egy általuk aláírt írásbeli nyilatkozatot, amelyben kötelezik magukat a hivatalos ellenőrzésekre vonatkozó szabályok betartására;

d) az ellenőrzéseket az illetékes vetőmag-minősítő hatóság felügyelete mellett végzik.

3. cikk

A termény és a betakarított vetőmagok ellenőrzése

(1) A részt vevő tagállamok biztosítják, hogy a termények és a betakarított vetőmagok ellenőrzése megfelel a (2) és az (5) bekezdésben előírt követelményeknek.

(2) Az ellenőrizendő terményt olyan vetőmagból termesztették, amely hatósági utóellenőrzésen ment keresztül, amelynek eredményei megfelelnek a 66/401/EGK, a 66/402/EGK, a 2002/54/EK, a 2002/55/EK, valamint a 2002/57/EK irányelv I. mellékletében meghatározott követelményeknek.

(3) A termény legalább 20 %-ának ellenőrzését az illetékes hatóság végzi, mint a 2002/55/EK hatályába tartozó zöldségterményekét. Az összes többi terményre vonatkozóan legalább 5 % ez az arány. A következő különböző arányokat használják az elit vetőmag és az elit vetőmagot megelőző generációkból származó nemesített vetőmag-kategóriák vizsgálatára szolgáló megfelelő ellenőrzési szintek megállapításának lehetővé tételére: 5, 10, 15 és 20 %.

(4) A terményből betakarított vetőmagtételek mintáiból egy rész kivételre kerül a hatósági utóellenőrzésre, valamint – ahol szükséges – a fajtaazonosság és tisztaság ellenőrzésére irányuló hatósági laboratóriumi vetőmagvizsgálatra. A tagállamok meghatározzák azokat a vetőmagtételeket, amelyekre vonatkozóan hatósági felügyelet mellett zajló szántóföldi ellenőrzést végeztek.

(5) A kísérletben részt vevő tagállamok összehasonlítják a hivatalos szántóföldi ellenőrzéseket azokkal, amelyeket hatósági felügyelet mellett végeztek.

4. cikk

A tagállamok részvétele

A kísérletben bármely tagállam részt vehet.

Azon tagállamok, amelyek úgy döntenek, hogy részt vesznek a kísérletben (a továbbiakban: részt vevő tagállamok), értesítik a Bizottságot és a többi tagállamot, megjelölve a fajtákat, kategóriákat és a részvételükkel lefedett régiókat, valamint bárminemű korlátozást.

A tagállamok a kísérletben való részvétellel bármikor felhagyhatnak, amennyiben erről tájékoztatják a Bizottságot.

5. cikk

Mentesség

A kísérlet céljából a részt vevő tagállamok az elit vetőmag és az elit vetőmagot megelőző generációkból származó nemesített vetőmag tekintetében mentesülnek a 66/401/EGK irányelv 2. cikke (1) bekezdésének B. 1. d) pontjában és 14a. cikke a) pontjában, valamint I. mellékletének 6. pontjában, a 66/402/EGK irányelv 2. cikke (1) C. d) pontjában, 2. cikke (1) bekezdésének Ca. c) pontjában, 2. cikke (1) bekezdésének D. 1. d) pontjában, 2. cikke (1) bekezdésének D. 2. b) pontjában, 2. cikke (1) bekezdésének D. 3. c) pontjában és 14a. cikke a) pontjában, valamint I. melléklete 7. pontjában, a 2002/54/EK irányelv 2. cikke (1) c) iv. pontjában és 21a. cikkében, valamint I. melléklete A. részének 4. pontjában, a 2002/55/EK irányelv 2. cikke (1) bekezdésének c) iv. pontjában és 35. cikke a) pontjában, valamint I. melléklete 2. pontjában és a 2002/57/EK irányelv 2. cikke (1) bekezdése c) iv. pontjában, 2. cikke (1) bekezdésének d) 1. ii. pontjában, 2. cikke (1) bekezdésének d) 2. iii. pontjában és 18. cikke a) pontjában és I. mellékletének 5. pontjában meghatározott kötelezettségek alól.

6. cikk

Jelentéstételi kötelezettségek

(1) A részt vevő tagállamok évente a tárgyévet követő március 31-ig jelentést készítenek a 2. és 3. cikknek megfelelően végrehajtott kísérlet eredményeiről a Bizottságnak és a többi tagállamnak.

(2) A kísérlet végén, illetve részvételük befejeztével a részt vevő tagállamok a következő év március 31-ig a Bizottságnak és a tagállamoknak jelentést nyújtanak be a 2. és 3. cikknek megfelelően végrehajtott kísérlet eredményeiről.

Ebben a jelentésben a kísérlet szempontjából belátásuk szerint releváns más információkat is feltüntethetnek.

7. cikk

Időtartam

A kísérlet 2013. január 1-jén kezdődik és 2017. december 31-én fejeződik be.

8. cikk

Címzettek

Ennek a határozatnak a tagállamok a címzettjei.

Kelt Brüsszelben, 2012. június 25-én. a Bizottság részéről John DALLI a Bizottság tagja

(1) HL L 125., 1966.7.11., 2298/66. o.

(2) HL L 125., 1966.7.11., 2309/66. o.

(3) HL L 193., 2002.7.20., 12. o.

(4) HL L 193., 2002.7.20., 33. o.

(5) HL L 193., 2002.7.20., 74. o.